Far il meglier ordlonder - la segunda vita

Da Gertrud Amstutz

Il tschiel è nivlus quel di da stad cura che nus charrain vers mezdi tras Grosswangen. A dretg ed a sanester da la via festinan ils umans encunter chasa. En ina chantunada discurran in per giuvenils. Davant ina chasa fan dus uffants pitschens termagls. Uschia pudess esser stada la situaziun avant 24 onns cura che la vita dad Andrea Emmenegger è sa midada entaifer paucas secundas a moda radicala.

Lezza giada, ils 2 da fanadur 1975, spetgavan Andrea Emmenegger (5) e ses frar Daniel (3) sco adina ch'il bab turnia a chasa. Tuttenina ha Andrea scuvert da l'autra vart da la via in'amia ed è currida encunter ad ella. En quel mument han ins udì in terribel tgulim, sbratgs dad umans, e cun ina gia èsi vegnì tut quiet. Sin via giascheva ina mattetta, immovibla, il corp sura era sturschì. L'um ch'era charrà cun gronda spertadad tras il vitg n'era betg stà bun da franar ed aveva cupitgà Andrea sco ina plantina.

Fortuna en la disfortuna 
“Stremblida dal tscharvè”, aveva diagnostitgà il medi ch'era stà immediat al lieu d'accident. Er ils tgirunzs ch'eran arrivads gist suenter n'avevan pudì constatar naginas blessuras externas. Tuttina han els purtà la mattetta sin la staziun intensiva da l'ospital d'uffants a Lucerna. Per fortuna. Andrea aveva grevas blessuras internas ed avess entaifer curt temp pers tut il sang.
La radiografia mussava er ina ruttadira dal segund e dal terz corp vertebral da las ancas. Il magugl dal dies tranter l'ossa rutta era smardeglià e donnegià definitivamain.
La paraplegia era irrevocabla.
Diesch emnas pli tard ha Andrea l'emprima gia puspè pudì bandunar il letg - per raiver en la sutga cun rodas dasper il letg. Ella chattava quai “lässig”. Quai ed il fatg ch'ella aveva da l'entschatta laschà encrescher fitg, èn sias sulettas regurdientschas da l'accident. Per Andrea na devi nagin avant e nagin suenter. Il 1975 ha sia vita cumenzà anc ina giada - en la sutga cun rodas.

Ella laschava encrescher fitg 
Ils proxims diesch mais ha Andrea passentà en la chasa da reabilitaziun per uffants ad Affoltern a. A. Puspè laschava ella encrescher fitg. A chasa dastgava ella ir mo las fins d'emna, la mesemna era di da visita. “Speranza na vegni mai pli dumengia”, ha ella planschì ina sonda si per la mamma. Ma er la famiglia era stressada. Tuts sa dumandavan “pertge?”. En quest grev temp han ils geniturs survegnì agid da professer Alois Schärli da l'ospital d'uffants a Lucerna. “Na faschai naginas reproschas; l'uffant dovra uss in auter agid da VUS”, ha el encuraschà els. “Quest medi aveva tanta chapientscha ed è stà in grond agid per nus. Nus n'avain mai dumandà tge che nus na pudevan betg pli far, mabain tge che nus pudevan anc far e far auter.” Edith ed Emil Emmenegger han acceptà lur destin e fatg il meglier ordlonder. “In uman creschì n'avess betg survivì l'accident. L'ossa movibla dad Andrea ha preservà ella dal mender”, raquinta la mamma.

In uffant sco tut tschels 
Gist per l'entschatta da scola a Grosswangen ha Andrea dastgà bandunar l'ospital l'avust 1976. En in corset da sustegn d'atschal suandava ella l'instrucziun, savens en pes sper in pult aut. Il “cuirass” dischagreabel tanscheva ad ella fin al pez ed era necessari per gulivar la paisa sin sia ossa durant la fasa da creschientscha. Scharniers vi dals chaluns e la schanuglia gidavan a far mintgatant in per pass cun las crutschas. Ma per la via a scola duvrava ella l'agid da la mamma. Lezza stueva accumpagnar sia figlia adina e dapertut. Crisas psichicas n'han els tuttina mai gì, ni Andrea ni ses geniturs. “Uss èsi uschia, ed igl è bun sco quai ch'igl è”, era cler da l'entschatta davent. Durant l'entir temp da scola n'ha Andrea mai sa sentì auter ch'ils ulteriurs uffants. Ella sa dispitava cun ses frars - il 1978 è naschì anc René - ed era acceptada ordaifer la famiglia sco quai ch'ella era. “Ti has rodas enstagl chommas”, ha il medi declerà ad ella. E sche quellas eran enta pes, las laschava ella simplamain star. “Mes geniturs m'han pussibilità ina vita tut normala”, accentuescha la giuvna dunna cun engraziaivladad. Ella sa che la mamma ed il bab han renunzià a bler per pussibilitar ad ella ina vita uschè normala sco pussaivel. In agid è er stà la chasa d'ina famiglia adattada per sutgas cun rodas ch'els han construì il 1977. “Uschia era jau in pau pli independenta.”

Ils pitschens privilegis 
II desideri da daventar independenta ed il plaschair da viver han accumpagnà Andrea tras sia uffanza. Sin las fotos en l'album da famiglia ri ella tut cuntenta vers il fotograf. Saja quai durant il picnic en las muntognas u en situaziuns divertentas durant far termagls. E sch'insatgi bajegiava en la vischinanza ina nova chasa ed ils auters uffants ruschnavan enturn sin ils muts da terratsch, seseva franc er Andrea tranter els. Nua ch'ella na pudeva betg sa muventar sezza, era adina insatgi che la stuschava u purtava. Ina posiziun speziala n'aveva ella dentant ni a chasa ni en scola. Sulettamain cura ch'els planisavan in viadi da scola era ses impediment in tema ed ils emprims quatter onns ha insatgi stuì purtar ella en classa perquai che la scola n'era anc betg adattada per sutgas cun rodas. Qua e là era la sutga cun rodas schizunt in “vehichel” apprezià.
“Sche jau seseva ina giada en il pastg, sa stgarpavan mias camaratas e mes camarats per quest obstachel sin quatter rodas”, raquinta Andrea cun bucca rienta. “I deva era glieud che ma tanscheva dascus daners u tschigulatta.” Ses egls sbrinzlan. “Tschigulatta avev'jau gugent e cun ils raps ma pudeva ademplir pitschens giavischs.”

Daletgs culinars 
Tempi passati. Oz sesa la giuvna dunna en in vehichel modern e movibel ch'ella po dustar senza problems suletta en ses auto.
Ella abitescha er suletta en in'abitaziun da duas stanzas sper Sursee e fa ses tegnairchasa bunamain senza agid. Mo cuschinar n'è betg sia occupaziun preferida. Persuenter mangia ella gugent bain. Quai è er in dals motivs pertge ch'ella profitescha da mezdi da las spezialitads culinaras da sia mamma. II segund motiv: Andrea lavura tar la Regiobank da Lucerna a Grosswangen nua ch'ella ha cumenzà suenter la scola sco emprendista da commerzi e nua ch'ella sa senta anc adina fitg bain suenter 14 onns. “Jau lavur gugent en il sectur da l'incasso.” Daspera approfundescha ella sias conuschientschas d'englais. Ses passatemp preferì è dentant il sport. II ressort “Sport en sutgas cun rodas Svizra” da l'Associaziun svizra dals paraplegichers l'ha sustegnì e promovì fermamain. Gia suenter l'emprima emprova en la sutga da cursa era Andrea fascinada. “A l'entschatta trenav'jau ina fin duas gia l'emna, suenter adina dapli ed insacura sun jau daventada profi.” Quai vul dir ch'ella trenescha tschintg fin sis gia l'emna. Voluntarmain. La giuvna dunna traglischa, cur ch'ella raquinta da sia carriera da sport. Cun raschun. Il 1998 è ella stada campiuna svizra en la cursa sur 100 meters. Als campiunadis mundials il 1994 ha ella gudagnà ina medaglia da bronz. Als Paralimpics il 1996 ad Atlanta ha ella cuntanschì en pliras disciplinas il final, al campiunadi mundial a Birmingham schizunt en tuttas.
Andrea Emmenegger tutga oz tar las quindesch meglras sportistas dal mund. Per ella na quinta dentant betg il success ed ella na vul er betg cumprovar insatge a sasezza u ad auters. “A mai plascha l'ambient, la collegialitad spontana e la schanza d'adina puspè emprender a conuscher umans interessants.” Ed ultra da quai restia ella fitta cun il sport.

Ella na sa senta betg sco star 
Per restar fitta fa Andrea regularmain trenament da forza. Ils musculs dal venter, dal dies e da l'oss da la crusch, ils musculs dal pez e da la bratscha èn trenads meglier che quels d'ina persuna na impedida. Quai ston els er esser. Sia bratscha remplazza savens sias chommas flaivlas. Studis han demussà che las avainas da la bratscha da persunas en sutga cun rodas 
èn pli grossas che quellas d'umans che chaminan. Quai vala er per Andrea. Ma ella n'è betg in tip musculus. Anzi. Ses corp sura pon ins senz'auter cumparegliar cun quel d'in supermodel. Ma ella na sa senta betg sco star. In star è ella dentant per ils commembers dal club da fan Soleil. “Soleil” aveva Andrea Emmenegger num tar ils battasendas. “Perquai che jau aveva chavels lungs blonds ed era enorm schenada.”

Sautar en la sutga cun rodas 
Populara è la dunna er en in'autra sparta. Ensemen cun Marga Zwimpfer è ella vidlonder da conquistar il mund da la tribuna.
Andrea ha emprendì gia avant onns da sautar en la sutga cun rodas. Ensemen cun ina collega e dus sautunzs professiunals ha ella pli tard preschentà in numer da rock extraordinari en il teater “Bitte nicht stören”. In cletg tut spezial è stà l'inscunter cun sia partenaria da saut. Ellas s'han emprendì da conuscher a chaschun d'in workshop da saut a Nottwil. Marga n'è betg impedida e lavura sco terapeuta da moviment e da respiraziun. Las duas dunnas han empruvà ora ensemen bleras chaussas novas e nunenconuschentas. Il team sa numna PRO-KO-MO-TANZ e creescha agens numers fitg originals e spezials. “Nus essan ina gruppa d'umans impedids e da na-impedids. Nus sautain ensemen, sulets u en duets a basa da las direcziuns improvisaziun, contact e modern”, pon ins leger sin lur homepage. Il motto da la gruppa: sautar sa mintgina e mintgin. II moviment po esser anc uschè pitschen u simpel, quai che quinta è il cuntegn e betg la furma.

Tar ils battasendas malgrà l'impediment 
Andrea Emmenegger dat er uschiglio en sia vita grond pais als cuntegns. Gia cun diesch onns è ella s'annunziada tar ils battasendas, malgrà ses impediment. Ella aveva plaschair da scuvrir la natira cun auters giuvenils e da durmir en il champ. “Jau sun daventada pli independenta ed hai gia prest pudì surpigliar responsabladad per auters.” L'emprim sco chau-gruppa e suenter sco manadra. 18 onns aveva Andrea cura ch'ella ha dastgà organisar e manar l'emprim champ. 
Surpigliar gia uschè baud tanta responsabladad aveva natiralmain er ses dischavantatgs.
“Jau era bunamain dapertut in exempel per auters ed avess sco giuvna matta er gugent discurrì cun insatgi davart mes problems.” Ma tuttina dominescha il positiv. “Grazia a mes engaschi tar ils battasendas hai jau emprendì a conuscher blers amis.”

Amis en l'entir mund 
Tras il sport ha Andrea fatg amicizias en l'entir mund. Il mument ha ella gist visitas d'Atlanta (USA). Mintg'enviern va ella per in mais a Kapstadt en l'Africa dal Sid. Per visitar amis e perquai ch'ella po trenar meglier; là n'èn las vias betg plain buglia da naiv sco qua en Svizra. Ha ella ponderà ina giada da bandunar la Svizra e d'ir a star en ina regiun pli chauda? “Na”, respunda ella immediat cun persvasiun. Ad Andrea Emmenegger plaschi qua en Svizra ed ella na less betg renunziar al stretg contact cun sia famiglia. E cunzunt betg a las baterladas cun sia mamma. Ina gia l'emna tracta Edith Emmenegger las plantas-pe da sia figlia. “Cun la massascha da las zonas da reflex dals pes poss jau trair las energias en ils pes e stimular la gnerva e las zonas d'energia.” Suenter mintga tractament sa senta Andrea meglier. “Suenter hai jau il sentiment che mes pes sajan chauds ed jau sent in sfurmiclim en il corp sura.” Ella na saja betg buna da durmir suenter ina massascha. “In cler segn ch'il corp reagescha, malgrà che jau na sent nagut en mes pes.”

Duvrar la forza imaginativa 
Er en la terapia da respirar activa e passiva ch'ella fa ensemen cun sia partenaria da saut s'occupescha ella da la circulaziun dal sang manglusa en las chommas ed ils pes. “La terapia è insatge dal meglier che jau hai fatg fin uss. Avant ma parevan mias chommas e mes pes insatge dal tuttafatg inutil. Uss sun jau conscienta d'avair chommas e pes e l'energia circulescha fin en ils pizs da la detta-pe. Jau percorsch quai era sche jau na sent atgnamain nagut. Ils Englais numnan quest sentiment “sensation”. La giuvna dunna dovra er 
sia forza imaginativa. “Jau pens oz fin als pizs da la detta-pe e betg mo fin a là nua che jau sent anc insatge cun il corp. Sche jau sent ina part dal corp en mes patratgs, poss jau er sentir quella cun mes corp.”

Tut è in pau auter 
Andrea Emmenegger salida mintga damaun sias chommas e ses pes e constatescha: els existan. Ella ha ina relaziun tut speziala cun ses corp. “Quai stoss jau avair.” Perquai ch'ella sesa l'entir di è il privel fitg grond da survegnir smatgadas. Memia bler stress ha effects negativs per sia circulaziun ed ella survegn in sturnizi. Da mezdi sto ella giaschair almain ina mes'ura per distgargiar il dies. Ed ella sto er adina guardar da durmir avunda la notg. Quai pretenda blera disciplina. “Jau dovrel gia la damaun bler pli ditg che umans cun duas chommas e dus pes intacts.” Andrea na po betg simplamain ir sut la duscha, baiver in café e currer da stgala giu sin il bus. “Mo sponder aua cun il cateter è ina procedura che pretenda bler attenziun e temp. Jau na sentiss betg, sche jau avess in'inflammaziun da la vaschia. Jau stoss er adina guardar che mias chommas e mes pes hajan chaud avunda.” Andrea na senta betg, sch'ella ha fraid ils pes, gnanc sch'ella avess schelà in det-pe. Perquai n'aveva er nagin pensà ch'ella haja rut ina chomma cura ch'ella è turnada in di a chasa cun snavurs e fevra. Pir cur che la chomma è s'unflada, han els savì pertge.

Lavur e trenament 
Oz conuscha Andrea Emmenegger ils rampigns da la vita da mintgadi ed evitescha mintga ristga. Ses moviments èn precis, ma betg bruscs. I na disturba betg ella, sch'ella dovra per bleras chaussas dapli temp ch'ils peduns. “Sper la lavur ed il sport hai jau anc temp avunda per ir a kino, far gieus cun amis u per leger. Jau scriv era gugent brevs.” Ella las trametta via Internet. E las respostas vegnan er sur la rait. “Uschia survegn jau la resposta in di pli tard e na stoss betg spetgar emnas. Via e-mail fixain nus era ils termins.” Da preschent bunamain mo per il sport. Schizunt las vacanzas “unfrescha” la giuvna sportista en sutga cun rodas per trenaments e concurrenzas. La proxima destinaziun è Sydney. Suenter less Andrea metter la sutga cun rodas en in chantun e viagiar simplamain uschia or en il mund. Il 2001 vul ella ir cun ses frar René en Scozia. Ella è fascinada dals numerus chastels vegls. “Jau legel er bler surlonder.” Ma ina giada pudess ella anc vegnir malfidaivla a ses propiest. Ensemen cun il club cultural svizzer-egipzian vegn organisà al Mar cotschen ina cursa en sutga cun rodas.

Vesair il positiv 
Tgi che discurra cun Andrea Emmenegger vesa ina giuvna dunna che giauda las varts positivas da la vita. Enstagl da deplorar sasezza emprova ella en ses temp liber da fascinar er auters umans per il sport en la sutga cun rodas. Qua e là discurra ella sco ambassadura dal Center svizzer dals paraplegichers a Nottwil davant classas da scola ed en curs per scolastas e scolasts. Ella raquinta da sias experientschas e da ses eveniments persunals. “Jau hai gì la fortuna da survegnir agid da mia famiglia e da blers auters umans. Senza quest sustegn fiss probablamain bler daventà auter.” Ella n'ha mai gì il sentiment da betg avair pudì realisar insatge pervi da la sutga cun rodas. Schizunt la fin da sia emprima amur attribuescha ella als interess differents e betg a ses impediment corporal. Ed er las autras amicizias da pli tard sajan idas dapart primarmain pervi da la distanza.

Sa distatgar da chasa 
N'hai mai da muments difficils? “Tschert. Durant la pubertad cur che jau sun daventada conscienta che jau na sun betg sco ils auters, m'ha la sutga cun rodas disturbà fitg. Jau na saveva betg ir cun velo e moto sco mias amias e mes amis. Lezza gia ma sun jau dumandada pertge ch'il destin aveva tutgà gist mai. I ma gieva sin la gnerva d'esser adina fixada sin ils geniturs mo perquai che jau na pudeva ma mover sco ils auters. Mia mamma u mes bab ma stuevan schizunt accumpagnar en sortida.” Quai è sa midà cura che Andrea Emmenegger ha fatg ses examen d'ir cun auto. Suenter pudeva ella finalmain interprender insatge senza ses geniturs. Ella aveva dapli spazi liber e la mamma aveva finalmain er 
puspè in pau temp per sasezza. Ma ella s'engascha anc adina gugent per sia figlia ed a chaschun da concurrenzas stat ella regularmain a l'ur da la via u da la pista cun auters commembers dal club da fans Soleil. “Quest sustegn ma fa bain”, di Andrea.

Pazienza e curaschi 
Nus bandunain la giuvna dunna il suentermezdi tard cun bleras novas experientschas e cun la tschertezza ch'i dat umans che na sa laschan metter sut. Andrea Emmenegger, ses geniturs e fragliuns han adina acceptà il destin e fatg il meglier ordlonder. Sumegliant sco il proverbi di: nus duvrain pazienza per acceptar las chaussas che nus na pudain midar; curaschi da midar las chaussas che nus savain midar; e sabientscha per differenziar l'in da l'auter. 

Cordial bainvegni da tut temp 
Tgi che s'interessa per il program da saut dad Andrea Emmenegger e Marga Zwimpfer survegn infurmaziuns detagliadas sur l'Internet. Er autras persunas en sutgas cun rodas u peduns e pedunas èn cordialmain bainvegnids a las sairas d'exercizi.
Las datas sa chattan sin la homepage:
www.motionsound.com/luzern/prokomotanz